Diari Oficial de la Generalitat Valenciana


Sumari del DOGV 3461, del 25-03-1999 (1999/1917)

RESOLUCIÓ de 3 de febrer de 1999, del director general de Recursos Humans, per la qual convoca un concurs oposició per a la provisió de vacants de metges de família d'equips d'Atenció Primària dependents de la Conselleria de Sanitat.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3461

Data del DOGV
:   25-03-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/1917


Data del document
:   03-02-1999

Organisme emissor
:   Conselleria de Sanitat

Tipus de document
:   Resolució

Descriptors 

:   * metge
    * concurs administratiu
    * ajuda social

RESOLUCIÓ de 3 de febrer de 1999, del director general de Recursos Humans, per la qual convoca un concurs oposició per a la provisió de vacants de metges de família d'equips d'Atenció Primària dependents de la Conselleria de Sanitat. [1999/X1917]
  
Aprovada l'Oferta d'Ocupació de Personal adscrit a les institucions sanitàries de la Conselleria de Sanitat pel Decret 252/1994, de 7 de desembre, del Consell de la Generalitat Valenciana, es fa necessari convocar un concurs oposició per a la cobertura de les places anunciades de metges de família d'equips d'Atenció Primària dependents de la Conselleria de Sanitat.
  
D'acord amb el Reial Decret 1.753/1998, de 31 de juliol, sobre l'accés excepcional al títol de metge especialista en medicina familiar i comunitària i sobre l'exercici de la medicina de família en el Sistema Nacional de la Salut, i d'acord amb els sistemes i procediments establits pel Reial Decret-Llei 1/1999, de 8 de gener, sobre selecció de personal estatutari i provisió de places en les institucions sanitàries de la Seguretat Social.
  
Aquesta Direcció General de Recursos Humans, fent ús de les competències que té atribuïdes per l'article dos de l'Ordre de 10 de març de 1997, de la Conselleria de Sanitat, per la qual aprova diferents delegacions d'atribucions en matèria de personal en favor de diferents òrgans de la conselleria (DOGV núm. 2.953, de 17 de març de 1997), i després d'haver escoltat les organitzacions sindicals amb representació en la Mesa Sectorial de Sanitat, acorda fer una convocatòria segons les base següents:
  
Bases de la convocatòria
  
1. Normes generals
  
1.1 Es convoquen proves selectives per a la provisió de 87 places vacants de metges de família d'equips d'Atenció Primària dependents de la Conselleria de Sanitat, que s'incrementaran, si és el cas, amb les places no adjudicades en el concurs de trasllats publicat per la Resolució d'1 de juny de 1998 (DOGV núm. 3.282, de 09.07.98).
  
1.2 El procés selectiu es durà a terme mitjançant el sistema de concurs oposició, que es regirà per aquestes bases i pel que estableix el Reial Decret-Llei 1/1999, de 8 de gener, sobre selecció de personal estatutari i provisió de places en les institucions sanitàries de la Seguretat Social.
  
1.3 D'acord amb l'acord assolit en la Mesa Sectorial de Sanitat el dia 15 d'abril de 1998, s'estableix una reserva de 2 places perquè siguen cobertes pel torn de promoció interna. Les places que no es cobrisquen per aquest torn s'acumularan al sistema general d'accés lliure.
  
1.4 Del tota de places del sistema d'accés lliure, se'n reserven 3 per a persones que tinguen la condició legal de minusvàlides, amb un grau de disminució igual o superior al 33%, d'acord amb la disposició addicional dinovena de la Llei 30/1984, de 2 d'agost, introduïda per la Llei 23/1988, de 28 de juliol.
  
1.5 Als aspirants que superen el procés selectiu se'ls aplicarà l'Estatut del Personal Jurídic del Personal Mèdic de la Seguretat Social, aprovat pel Decret 3.160/1966, de 23 de desembre, i les altres disposicions que els siguen d'aplicació.
  
1.6 Les places estan dotades amb les retribucions que determina el Reial Decret-Llei 3/1987, d'11 de setembre, i la normativa de desenvolupament, en la quantia fixada pressupostàriament per al personal mèdic d'equips d'atenció primària.
  
1.7 El personal que obtinga plaça en aquesta convocatòria no podrà fer-ne compatible l'exercici amb un altre lloc de treball, càrrec o activitat pública, llevat dels supòsits excepcionals que preveuen les disposicions vigents en matèria d'incompatibilitats.
  
1.8 El règim de prestació de serveis serà indistintament de matí i/o vesprada, sense perjudici de la participació en els torns d'atenció continuada per a les categories que ho tenen establit. El règim horari serà el legalment estipulat.
  
2. Requisits dels aspirants
  
a) Requisits generals per a ambdós sistemes
  
2.1 Ser espanyol o nacional d'alguns dels estats membres de la Unió Europea o d'algun dels països que hagen subscrit un tractat internacional en els termes establits en la disposició addicional única de la Llei 17/1993, de 23 de desembre, sobre l'accés a determinats sectors de la funció pública dels nacionals dels altres estats membres de la Unió Europea.
  
2.2 Tenir fets els 18 anys i no haver arribat a l'edat de la jubilació.
  
2.3 Tenir el títol de metge especialista en medicina familiar i comunitària o la certificació prevista en l'article 3 del Reial Decret 853/1993, de 4 de juny, indistintament, sense que en cap cas puguen establir-se preferències derivades del fet de tenir l'un o l'altre requisit.
  
2.4 Actitud psicofísica, que s'acreditarà mitjançant un certificat mèdic quan s'haurà obtingut la plaça. La presa de possessió quedarà supeditada a la superació d'aquest requisit.
  
2.5 No estar inhabilitat per a l'exercici professional o de funcions públiques, ni separat mitjançant un expedient disciplinari del servei de qualsevol de les administracions públiques o de la seguretat social.
  
2.6 Haver ingressat els drets d'examen segons que s'especifica en la base 3.1 d'aquesta convocatòria.
  
b) Requisits específics per al torn restringit de promoció interna
  
A més dels requisits de l'apartat anterior, els aspirants que concórreguen per aquest sistema, hauran d'acreditar:
  
Que tenen la condició de personal estatutari amb plaça en propietat en institucions sanitàries dependents de la Conselleria de Sanitat, en el grup de classificació immediatament inferior al grup de les places que es convoquen, dels establits en l'article 3 del Reial Decret-Llei 3/1987, d'11 de setembre, i haver completat dos anys de serveis amb una plaça en propietat abans de l'acabament del termini de presentació de les instàncies.
  
c) Moment en què s'ha d'acreditar que es tenen els requisits per a concursar
  
Per ser admesos a la realització de les proves bastarà que el aspirants manifesten i declaren en les instàncies que tenen tots i cadascun dels requisits i les condicions exigits, referits a la data d'acabament del termini assenyalat per a la presentació de les sol·licituds.
  
Els requisits a què es refereixen els apartats a) i b) els acreditarà l'aspirant mitjançant la documentació original, un testimoni notarial o la fotocòpia ben compulsada, i haurà de ser aportada en els terminis establits en les bases 7.1 i 6.1 respectivament. El pagament dels drets d'examen, que serà previ a la presentació de les sol·licituds, es farà com indica la base 3.
  
3. Sol·licituds
  
3.1 Les persones interessades a participar en el concurs oposició hauran de formalitzar una sol·licitud que seguirà necessàriament el model que els serà proporcionat a les direccions territorials de la Conselleria de Sanitat i la Gerència d'Alcoi. Els sol·licitants hauran de llegir les instruccions que figuren en l'imprés.
  
Emplenada la sol·licitud, caldrà ingressar en el compte número 2077/0014/39/2809739874 de Bancaixa la quantitat de tres mil cinc-centes vint (3.520) pessetes en concepte de drets d'examen.
  
Pagats els drets d'examen, l'oficina de l'entitat on es faça l'ingrés segellarà i datarà tots els exemplars de què consta el model de sol·licitud, i en conservarà el número 4 i li'n tornarà els altres a la persona interessada.
  
3.2 Els exemplars 1, 2 i 3 de les sol·licituds es podran presentar en les unitats de registre de les dependències administratives següents:
  
- 03773 Alacant: carrer de Girona, núm. 26
  
- 03428 Alcoi: avingunda del País Valencià, núm. 33
  
- 12062 Castelló de la Plana: plaça Hort dels Corders, núm. 12
  
- 46644 València: gran via de Ferran el Catòlic, núm. 74.
  
O mitjançant qualsevol de les maneres previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
L'exemplar núm. 3 quedarà en poder d ela persona interessada i li servirà de justificant. En tots tres els exemplars hi haurà d'haver tant el segell de l'entitat bancària, que acreditarà el fet d'haver pagat els drets d'examen, com el segell del registre de l'organisme on es deposite, que acreditarà el fet d'haver presentat la instància dins del termini establit.
  
La falta de qualsevol dels dos determinarà l'exclusió de l'aspirant. En cap cas el pagament a l'entitat bancària comportarà la substitució del tràmit de presentació en temps i forma, segons que és previst adés.
  
3.3 El termini de presentació d'instàncies serà d'un mes comptador des de l'endemà de la publicació de la convocatòria en el Diari Oficial de la Generalitat Valenciana.
  
3.4 La consignació de dades falses en la instància, o en la documentació aportada pels aspirants, comportarà l'exclusió del concurs o la nul·litat de la plaça adjudicada si és el cas, a més de les mesures legals que puguen correspondre.
  
3.5 L'adreça que figure en les instàncies es considerarà l'única vàlida a l'efecte de notificacions, i seran responsabilitat exclusiva del concursant tant les errades en la consignació com la comunicació a la Conselleria de Sanitat de qualsevol canvi en l'adreça esmentada.
  
3.6 El tribunal establirà, per a les persones amb disminució que ho sol·liciten, les adaptacions possibles de temps i de mitjans per a la realització de les proves. Amb aquesta finalitat, les persones interessades hauran de formular la petició corresponent en la sol·licitud de participació en la convocatòria. Les adaptacions esmentades no podran desvirtuar el caràcter de la prova, la finalitat de la qual és valorar l'aptitud dels participants per a les funcions pròpies de la plaça a què concursen.
  
3.7 Els aspirants sols podran participar mitjançant un dels dos sistemes d'accés assenyalats. L'opció pel torn restringit de promoció interna haurà de formular-se en la sol·licitud corresponent de participació en la convocatòria, en l'espai corresponent. En el cas que l'aspirant no tinga els requisits per concursar per aquest torn, la seua sol·licitud es traslladarà automàticament al torn lliure. Els aspirants que opten en la instància pel torn restringit de promoció interna no podran optar a les places assignades al torn lliure.
  
4. Admissió i exclusió d'aspirants
  
4.1 En acabat el termini de la presentació d'instàncies, el director general de Recursos Humans de la Conselleria de Sanitat publicarà una resolució que aprovarà la llista provisional d'aspirants admesos i exclosos. Figuraran en la llista esmentada el nom i els cognoms dels aspirants amb la indicació en el seu cas de la causa de l'exclusió.
  
Els concursants disposaran d'un termini de deu dies hàbils, comptadors des de l'endemà de la publicació de la resolució, per tal d'esmenar els defectes apreciats i en el seu cas l'exclusió indeguda, segons que estableix l'article 71 de la Llei de Règim Jurídic de les Administracions Públiques i del Procediment Administratiu Comú.
  
4.2 Acabat el termini esmentat en la base anterior, vistes les al·legacions i esmenats els defectes si procedia, es publicarà la llista definitiva d'admesos i exclosos de la mateixa manera que la llista provisional.
  
En la mateixa resolució per què es publica la llista d'admesos i exclosos s'indicarà el lloc i la data de començament dels exercicis de la fase d'oposició. Aquesta publicació servirà de notificació a les persones interessades.
  
5. Tribunals
  
5.1 Els membres del tribunal seran nomenats pel conseller a proposta del secretari general de la Conselleria de Sanitat, segons l'article 1.k de l'Ordre de 10 de març de 1997, de la Conselleria de Sanitat. La relació nominal dels membres serà publicada un mes com a mínim abans del començament de les proves, junt a la resolució que aprovarà la llista provisional d'aspirants admesos i exclosos.
  
El tribunal estarà compost per set membres, i tindrà el mateix nombre de suplents. Tindrà la composició següent:
  
- President:
  
El director general d'Atenció Primària i Farmàcia o la persona que hi delegue.
  
- Vocals:
  
- Tres persones llicenciades en medicina i cirurgia, personal estatutari en possessió de la titulació corresponent a l'especialitat i amb experiència reconeguda i coneixements d'Atenció Primària.
  
- Una persona llicenciada en medicina i cirurgia proposada per la Comissió Nacional de l'Especialitat de Medicina Familiar i Comunitària.
  
- Un metge o una metgessa d'equip d'Atenció Primària proposat o proposada per les organitzacions sindicals, en els termes que es fixen en els pactes a què es refereix la Llei 9/1987, de 12 de juny.
  
- Secretari
  
Farà de secretari una persona funcionària o estatutària llicenciada en medicina i cirurgia.
  
5.2 Règim de funcionament
  
5.2.1 Tots els membres del tribunal hi actuaran amb veu i vot, i tant els titulars com els suplents hauran de tenir una titulació de nivell acadèmic igual o superior que l'exigida per a l'ingrés.
  
5.2.2 S'entendrà que està constituït el tribunal quan hi assistisquen la majoria absoluta dels seus membres i necessàriament entre ells el que en siga president o el seu suplent, el qual tindrà vot de qualitat en el cas d'un empat. Si hi falta el secretari, en farà les funcions un vocal d'acord amb l'ordre en què apareixen nomenats en la base 5.1.
  
5.2.3 Quan no es faça la proposta de vocals en el termini de quinze dies des que se sol·licite, els membres corresponents del tribunal podran ser directament designats per l'autoritat que fa la convocatòria.
  
5.2.4 El tribunal podrà disposar la incorporació als seus treballs d'assessors especialistes per a totes o alguna de les proves, segons que preveu la convocatòria. Aquests assessors hauran de tenir una titulació acadèmica d'un nivell igual o superior que l'exigida per a l'ingrés, i es limitaran a l'exercici de les seues especialitats tècniques, en les quals es basarà únicament la seua col·laboració amb l'òrgan de selecció.
  
5.2.5 Entre els membres del tribunal hi haurà d'haver en tots els casos persones que mantinguen una vinculació professional de caràcter fix amb la Conselleria de Sanitat, i haurà de quedar ben acreditada en l'expedient la causa que determine els nomenaments que, excepcionalment, no siguen de personal fix.
  
5.3 Corresponen al tribunal les funcions relatives a la determinació concreta del contingut de les proves i a la qualificació dels aspirants, tant en la fase d'oposició com en la de concurs, així com, en general, l'adopció de totes les mesures que calguen quant al desenvolupament correcte de les proves selectives, segons que estableixen el Reial Decret-Llei 1/1999, de 8 de gener, i la convocatòria.
  
Els criteris d'actuació del tribunal referits a les funcions esmenades adés hauran de fer-se públics abans de la realització de les proves.
  
5.4 Es membres del tribunal hauran d'abstenir-se i podran ser recusats per les persones interessades quan hi concórreguen les circumstàncies previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú. Igualment, hauran d'abstenir-se els que hagen fet treballs específics de preparació d'aspirants els cinc anys anteriors al començament d'aquestes proves, llevat que aquests treballs hagen estat vinculats a la formació oficial per a l'obtenció del títol amb la base del qual concorre l'aspirant.
  
5.5 Per a comunicacions i d'altres incidències, el tribunal tindrà la seu als serveis centrals de la Conselleria de Sanitat, al carrer Roger de Llúria, núm. 19, 46274 València. Més endavant, quan es faça el trasllat d'aquests serveis centrals, la nova adreça serà el carrer de Misser Mascó, núm. 31, 46635 València.
  
6. Desenvolupament de la convocatòria
  
Les proves selectives pel sistema de concurs oposició consistiran en la celebració de cada una de les fases esmentades, a fi de determinar l'aptitud dels aspirants i de fixar l'ordre de prelació per a la selecció.
  
6.1 La fase d'oposició comportarà la realització per part dels aspirants d'un exercici que consistirà en la contestació d'un qüestionari de preguntes amb supòsits alternatius, en el temps màxim de 3 hores. El contingut del qüestionari s'adaptarà al temari que figura com a annex IV.
  
Els aspirants pel sistema de promoció interna hauran de fer el mateix exercici que els del torn lliure.
  
El lloc i la data de l'exercici s'indicaran en la resolució que farà pública la llista definitiva de persones admeses i excloses.
  
Els aspirants seran convocats per a la realització de l'exercici en crida única, i perdran els seus drets les persones que no compareguen a fer-lo.
  
La puntuació màxima en la fase d'oposició serà de 100 punts. Per cada 3 preguntes errònies es descomptarà un encert o la part proporcional en punts. Les preguntes sense contestar no seran penalitzades. Serà necessari contestar correctament almenys el 50% de les preguntes formulades.
  
Serà competència del tribunal la determinació concreta del nombre de preguntes que caldrà contestar per aprovar les proves, així com l'establiment de la fórmula de correcció. Aquests criteris seran publicats abans de la realització de l'exercici. Sense perjudici del caràcter eliminatori de l'exercici, podrà superar la fase d'oposició un nombre d'aspirants superior al de places convocades.
  
En acabar la prova selectiva, el tribunal farà pública als taulers d'anuncis de la seu central de la Conselleria de Sanitat la relació d'aspirants aprovats en la prova per l'ordre de puntuació.
  
Els aspirants que hagen superat la fase d'oposició disposaran de quinze dies naturals, a partir de la publicació de la relació d'aspirants aprovats, per a presentar els documents acreditatius dels mèrits valorables en la fase de concurs segons els barems inclosos en els annexos I, II i III de la present convocatòria.
  
Aquesta documentació caldrà presentar-la en les unitats de registre esmentades en la base 3.2 de la convocatòria.
  
També els aspirants per promoció interna hauran d'acreditar documentalment els requisits establits en la base 2.b.
  
6.2 En la fase de concurs, a la qual accediran els aspirants que hagen superat la fase d'oposició, es valorarà, segons el barem que consta com a annex I, els mèrits directament relacionats amb el contingut de les places i l'experiència professional en llocs de personal sanitari.
  
El barem de mèrits que consta com a annex I es complementarà per als aspirants que concórreguen pel sistema de promoció interna amb una puntuació addicional que no podrà excedir el 25% de la puntuació màxima possible de la fase d'oposició, i que s'atorgarà atenent fonamentalment el contingut funcional de la categoria estatutària de procedència, així com els serveis prestats en la mateixa amb plaça en propietat i l'exercici, en el seu cas, de llocs específics de l'estructura de les institucions sanitàries, i que consta com a annex II.
  
Igualment, hi haurà una puntuació addicional al barem de mèrits que consta com a annex III, per coneixements de valencià acreditats per la Junta Qualificadora de Coneixements de Valencià.
  
El tribunal assignarà la puntuació prevista en el barem i la puntuació addicional per promoció interna i coneixements de valencià als mèrits acreditats pels aspirants que hagen superat la fase d'oposició.
  
En cap cas les puntuacions addicionals o la de la fase de concurs podran ser aplicades per superar l'exercici de la fase d'oposició.
  
Sols podran ser valorats els mèrits que tinguen les persones interessades fins el dia de la publicació de la convocatòria, i que siguen suficientment acreditats mitjançant documentació original, testimoni notarial o fotocòpia ben compulsada.
  
Els tribunals, que sols podran valorar la documentació ben acreditada i aportada en temps i forma, podran requerir-ne qualsevol aclariment. Quan el requeriment no siga atés, no serà valorat el mèrit corresponent. Els tribunals podran també sol·licitar als aspirants una còpia traduïda per un traductor jurat dels documents al·legats quan estiguen escrits en una llengua diferent de qualsevol de les oficials a la Comunitat Valenciana.
  
6.3 En acabar les proves selectives, el tribunal farà pública al tauler d'anuncis de la seu central de la Conselleria de Sanitat la relació d'aspirants per ordre de puntuació, que serà la suma de les puntuacions obtingudes en les fases de concurs i d'oposició. Els empats en a puntuació total es resoldran a favor de l'aspirant que haja obtingut major puntuació en la fase d'oposició.
  
La relació esmentada serà elevada pel tribunal al director general de Recursos Humans.
  
6.4 El director general de Recursos Humans farà pública al tauler d'anuncis de la seu central de la Conselleria de Sanitat la resolució per la qual aprovarà la relació de les places que s'ofereixen als aspirants i el procediment perquè puguen efectuar la seua opció a plaça, davant la Direcció General de Recursos Humans de la Conselleria de Sanitat, en el termini de 20 dies naturals. Les vacants que s'oferisquen correspondran sempre a places bàsiques de la categoria corresponent.
  
Els aspirants seleccionats pel sistema de promoció interna tindran preferència per a l'elecció de plaça sobre els procedents del sistema general d'accés lliure.
  
Les places s'adjudicaran entre els aspirants d'acord amb la sol·licitud, l'ordre de preferència i per l'ordre de la puntuació assolida. Perdran els drets derivats de la seua participació en les proves selectives els aspirants que no sol·liciten una plaça en temps i forma, segons que establirà la resolució a què es refereix el paràgraf primer d'aquest apartat i els que no obtinguen cap plaça entre les efectivament sol·licitades, així com aquells als quals, per la puntuació obtinguda en el concurs oposició, no corresponga cap plaça entre les oferides. Solament podran ser declarats aprovats en les proves selectives i, per tan, nomenats, els aspirants que obtinguen plaça.
  
El director general de Recursos Humans publicarà al tauler d'anuncis de la seu central Conselleria de Sanitat, així com en els de les direccions territorials de la Conselleria de Sanitat a Alacant, Castelló de la Plana i València i, en el seu cas, la Gerència de l'Àrea d'Alcoi, la relació provisional d'aspirants aprovats amb indicació de la plaça que els haja correspost.
  
Si en qualsevol moment del procés arriba a coneixement del tribunal que algun dels aspirants no té la totalitat dels requisits exigits, haurà de requerir-li'n l'acreditació. Si els requisits no són acreditats en el termini dels deu dies hàbils següents a la notificació del requeriment, el tribunal realitzarà una proposta d'exclusió de l'aspirant, indicant-hi les inexactituds o falsedats formulades per l'aspirant, al director general de Recursos Humans, el qual, després de les verificacions que estime oportunes, dictarà una resolució motivada que exclourà l'aspirant del concurs oposició. La resolució esmentada podrà ser impugnada de la manera establida en la base 11.
  
7. Presentació de documents
  
7.1 En el termini de 20 dies fixat per a l'elecció de destinació en el primer paràgraf de la base 6.4 i davant l'òrgan que s'hi expressa, els aspirants hauran de presentar la documentació següent:
  
a) Una fotocòpia compulsada del DNI.
  
b) Una fotocòpia compulsada del títol, diploma o resguard de la titulació corresponent.
  
c) Una declaració de no haver sigut separat mitjançant un expedient disciplinari de les administracions públiques o de la Seguretat Social, així com de no fer cap activitat incompatible.
  
d) Acreditació, mitjançant un reconeixement sistemàtic oficial, de l'aptitud psicofísica.
  
e) Els aspirants minusvàlids hauran de presentar una certificació de la Conselleria de Benestar Social o d'un òrgan competent d'altres comunitats autònomes o de l'administració de l'Estat que acredite aquesta condició i la seua capacitat per fer les tasques que corresponen a les places d'aquesta convocatòria.
  
7.2 Les persones que dins del termini fixat, i llevat dels casos de força major, no presenten la documentació, no podran ser nomenades, i quedaran anul·lades totes les actuacions, sense perjudici de la responsabilitat en què puguen haver incorregut per falsedat en la instància. En aquest cas, la plaça s'inclourà entre les convocades en el procés selectiu següent.
  
Els aspirants aprovats que tinguen la condició de personal fix de les administracions públiques o dels serveis de salut estaran exempts d'acreditar les condicions i els requisits ja justificats per obtenir el seu nomenament anterior, i hauran de presentar una certificació de l'organisme de què depenguen que acredite la seua condició i la resta de les circumstàncies que consten en el seu expedient personal.
  
7.3 Si un aspirant seleccionat no té algun dels requisits exigits en la convocatòria, el director general de Recursos Humans dictarà una resolució motivada en què declararà la pèrdua dels drets a la plaça de què es tracte. Aquesta resolució podrà ser impugnada de la manera que determina la base 11.
  
8. Publicació, nomenament i termini de presa de possessió
  
En acabat el termini per a la presentació de documents i una vegada adjudicades les places, s'acordarà el nomenament dels aspirants aprovats, que es publicarà en el Diari Oficial de la Generalitat Valenciana.
  
Els aspirants que hagen obtingut plaça disposaran del termini d'un mes, comptador des de l'endemà de la publicació a què fa referència el paràgraf anterior, per incorporar-se a les seues destinacions i efectuar-ne la presa de possessió, que es durà a terme, lliurat el nomenament corresponent pel director general de Recursos Humans de la Conselleria de Sanitat, davant el director de l'àrea d'Atenció Primària a què estiga adscrita la plaça. Perdran els seus drets les persones que, sense causa suficientment justificada, deixen passar el termini sense incorporar-s'hi.
  
9. Coneixement de valencià
  
9.1 Les persones que superen les proves selectives acreditaran els seus coneixements de valencià amb la presentació dels certificats de la Junta Qualificadora de Coneixements de Valencià.
  
9.2 Les persones que no hagen acreditat els coneixements de valencià segons el punt anterior es comprometran a la realització dels cursos oportuns de perfeccionament de valencià que s'organitzen amb aquesta finalitat.
  
9.3 Els aspirants podran utilitzar, en el desenvolupament de les proves selectives, escrites o orals, qualsevol de les dues llengües oficials de la Comunitat Valenciana.
  
10. Publicitat
  
Llevat dels casos en què expressament es determine el contrari, les publicacions de les diferents actuacions relatives a la convocatòria es faran al tauler d'anuncis de la seu central de la Conselleria de Sanitat. Els terminis corresponents comptaran a partir de la data de la diligència d'exposició al tauler d'anuncis de l'acte en qüestió. No obstant això, i exclusivament com a informació als concursants, s'enviaran còpies d'aquestes publicacions a les direccions territorials de la Conselleria de Sanitat a Alacant, Castelló de la Plana i València i a la Gerència d'Alcoi. El tribunal podrà determinar la conveniència d'usar altres mètodes només per a informació.
  
11. Recursos
  
La present convocatòria, les seues bases i tots els actes administratius que siguen dictats en execució de la convocatòria pel director general de Recursos Humans de la Conselleria de Sanitat podran ser impugnats per les persones interessades mitjançant la interposició del recurs contenciós administratiu davant la seu del Jutjat Contenciós Administratiu de València, en el termini de dos mesos comptadors a partir de la publicació de l'acte recorregut, segons que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Contra les resolucions i els actes de tràmit dictats pel tribunal que ha de jutjar el concurs oposició podrà interposar-se recurs ordinari en el termini d'un mes davant la Direcció General de Recursos Humans de la Conselleria de Sanitat, segons l'Ordre de 10 de març de 1997, de la Conselleria de Sanitat (articles 107 i 114 de la Llei de Règim Jurídic de les Administracions Públiques i del Procediment Administratiu Comú).
  
Tot això sense perjudici que hom utilitze qualsevol recurs que per al seu dret estime convenient.
  
València, 3 de febrer de 1999.- El director general de Recursos Humans: Pomeyo Esparza Bernabeu.
  
Annex I
  
Barem de mèrits per al concurs oposició
  
1. Formació universitària (màxim 15 punts)
  
a) Estudis de llicenciatura
  
Per cada matrícula d'honor: 8 punts.
  
Per cada excel·lent: 6 punts.
  
Per cada notable: 4 punts.
  
Per cada aprovat: 2 punts.
  
Premi fi de carrera: 3 punts.
  
La suma de les puntuacions es dividirà pel nombre total de les assignatures avaluades, i el quocient s'expressarà amb els dos primers decimals obtinguts. No es valoraran les assignatures de religió, formació política, educació física i idiomes).
  
b) Estudis de doctorat:
  
1. Sistema anterior a l'establit pel Reial Decret 185/1985, de 23 de gener:
  
- Grau de llicenciatura: 2 punts.
  
- Aspirants que hagen superat la totalitat dels cursos de doctorat: 1 punt.
  
2. Aspirants que hagen fet el programa complet del doctorat segons els sistema establit pel Reial Decret 185/1985, de 23 de gener:
  
- Aspirants que hagen superat la totalitat dels cursos de doctorat: 1 punt.
  
- Reconeixement de suficiència investigadora: 2 punts.
  
Els apartats 1 i 2 s'exclouen mútuament.
  
c) Grau de doctor: 3 punts. Grau de doctor amb la menció cum laude o excel·lent: 1 punt més.
  
2. Formació especialitzada (màxim 35 punts)
  
2.1 Pel període complet de formació especialitzada com a resident en l'especialitat de medicina familiar i comunitària en un centre nacional o en un d'estranger amb un programa reconegut de docència per a postgraduats pel Ministeri d'Educació i Ciència: 18 punts.
  
2.2 Per cada any complet com a resident, una vegada superada la convocatòria nacional per optar a les places del programa de metges interns residents sense haver acabat el període complet de formació com a metge especialista de medicina familiar i comunitària: 3 punts.
  
2.3 Pel període complet de formació especialitzada com a resident en una altra especialitat diferent de medicina familiar i comunitària en un centre nacional o en un d'estranger amb un programa reconegut de docència per a postgraduats pel Ministeri d'Educació i Ciència: 4 punts.
  
Sols podrà ser reconeguda una especialitat per aspirants.
  
2.4 Per cursos superiors o diplomes en salut pública i en matèries relatives a l'atenció primària de la salut, amb el reconeixement del ministeri d'Educació o del de Sanitat o bé de les conselleries de les comunitats autònomes (fins al màxim de 10 punts):
  
- Més de 700 hores lectives: 3,5 punts.
  
- De 320 a 700 hores lectives: 3 punts.
  
- De 150 a 320 hores lectives: 2,5 punts.
  
3. Experiència professional (màxim 35 punts)
  
3.1 Per cada mes complet de serveis prestats en l'àmbit de l'Atenció Primària en centres assistencials del Sistema Nacional de la Salut i unitats docents com a metge especialista en medicina familiar i comunitària, metge d'equip d'atenció primària, metge general, metge titular integrat en un equip d'atenció primària, metge de SEU, SOU o SAMU, metge pediatre d'equip d'atenció primària o de zona: 0,25 punts.
  
3.2 Per cada quatre caps de setmana o vuit dies festius de serveis prestats com a reforç de la plantilla d'Atenció Primària: 0,25 punts.
  
3.3 Per cada mes complet de serveis prestats en l'àmbit de l'assistència especialitzada (portes d'urgències, UHD i centre de transfusions): 0, 05 punts.
  
3.4 Per cada mes complet de serveis prestat en Medicina General, en centres sanitaris d'altres administracions públiques: 0,03 punts.
  
Els serveis prestats coincidents en el temps s'exclouen mútuament.
  
4. Altres activitats (màxim 15 punts)
  
4.1 Per cada mes de serveis prestats en els serveis de salut fent funcions relatives a l'ordenació, la planificació, la direcció o la gestió de serveis sanitaris: 0,25 punts.
  
4.2 Professor associat o col·laborador docent de la universitat en ciències de la salut en centres amb un conveni específic amb la universitat i amb un programa de docència pregraduada. Per cada any, fins al màxim d'1 punt: 0,2 punts.
  
4.3 Per activitats com a tutor dels programes de formació postgraduada en l'especialitat de medicina familiar i comunitària. Per cada any, 0,1 punts, fins al màxim de 0,5 punts.
  
4.4 Per treballs científics i d'investigació publicats, així com aportacions a reunions i congressos científics, i segons l'aportació de la persona interessada, el rigor científic o investigador, relacionats amb l'atenció primària, el tribunal valorarà segons el seu criteri i fins al màxim de 5 punts:
  
4.5. Per assistència a cursos relacionats amb la categoria de les plaçes a les quals s'opta, reconeguts pel Ministeri de Sanitat i Cosum o les respectives comunitats autonòmes (cursos de formació continua i continuada): per cada 10 horas 0,05 punts fins un màxim de 5 punts.
  
4.6 Per activats docents en cursos relatius a l'atenció primària de la salut, amb el reconeixement del Ministeri d'Educació o de Sanitat, o per les respectives conselleries de les comunitats autònomes, per cada 50 hores lectives (fins al màxim de 2 punts): 0,20 punts.
  
4.7 Aspirants que hagen exercit una plaça de facultatiu, de caràcter assistencial o de coordinació i direcció en programes de cooperació internacional per causa de convenis o acords d'assistència sanitària organitzats o autoritzats per l'administració pública: 0,25 punts per mes fins al màxim d'1,5 punts.
  
4.8 Per haver gaudit de beques d'estudi o investigació, així com per haver fet activitats relacionades amb l'Atenció Primària no previstos en els apartats anteriors, el tribunal podrà assignar fins al màxim de 0,5 punts.
  
4.9 Aspirants que hagen format part de comissions d'àrea en l'àmbit de l'Atenció Primària constituïdes en centres sanitaris públics. Per cada any com a membre de les comissions esmentades, fins al màxim de 0,5 punts: 0,1 punts.
  
Annex II
  
Barem de mèrits per al torn de promoció interna
  
I. Contingut funcional (màxim 7 punts)
  
a) Per plaça en propietat en categoria d'igual grup de classificació dins de qualsevol dels estatuts de personal de les institucions sanitàries de la Seguretat Social: 7 punts.
  
b) Per plaça en propietat en categoria de grup de classificació immediat inferior de qualsevol dels estatuts de personal de les institucions sanitàries de la Seguretat Social: 5 punts.
  
c) Per plaça en propietat en categories d'altres grups de classificació de qualsevol dels estatuts de personal de les institucions sanitàries de la Seguretat Social: 2, 5 punts.
  
II. Serveis prestats (màxim 3 punts)
  
a) Per cada mes complet de serveis prestats en propietat en la plaça de grup immediat inferior, fins al màxim de 2 punts: 0,05 punts.
  
b) Per mes complet de serveis abans de l'adquisició de plaça en propietat, reconeguts segons el que disposa la Llei 70/1978, de 26 de desembre, i altres normes d'aplicació, fins al màxim d'1 punt: 0,03 punts.
  
III. Exercici de llocs (màxim 2,5 punts)
  
a) Per exercici de llocs directius (gerent, director o subdirector) en àrees d'Atenció Primària o Especialitzada: 2,5 punts.
  
b) Per exercici de llocs directius no inclosos en l'apartat anterior en àrees d'Atenció Primària o Especialitzada: 2 punts.
  
Sols s'acreditarà valoració per aquest punt si l'exercici del lloc ha sigut igual o superior a sis mesos, excloent els nomenaments provisionals.
  
La puntuació per aquest apartat pel que fa a càrrecs directius serà mútuament excloent amb la de l'apartat 15 del barem general.
  
Podrà assignar-se valoració per més d'un subapartat encara que la puntuació total per aquest punt mai excedirà els 2,5 punts.
  
Annex III
  
Barem per coneixements de valencià
  
Coneixements de valencià, ben avaluats per la Junta Qualificadora de Coneixements de Valencià:
  
a) Coneixements orals: 0,5 punts.
  
b) Grau elemental: 1 punt.
  
c) Grau mitjà: 1,5 punts.
  
d) Grau superior: 2 punts.
  
Sols es valorarà el certificat de nivell més alt.
  
Annex IV
  
Temari
  
Clínica. 30 temes (60%)
  
1. Malalties de l'aparell digestiu, hepàtiques i de les vies biliars.
  
2. Malalties de l'aparell respiratori. Malaltia pulmonar obstructiva crònica. Asma bronquial.
  
3. TBC. Concepte, epidemiologia, etiopatogènia, diagnòstic, tractament, prevenció.
  
4. Valoració del dolor toràcic. Insuficiència cardíaca. Cor pulmonale crònic.
  
5. Miocardiopaties i malalties del pericardi. Patologia venosa. Arteriosclerosi.
  
6. Hipertensió arterial: etiopatogènia, epidemiologia, clínica, diagnòstic, tractament.
  
7. Cardiopatia isquèmica. Cardiopaties valvulars.
  
8. Insuficiència renal aguda i crònica. Hematúria. Infeccions urinàries. Pielonefritis aguda. Cistitis agudes. Prostatitis. Epididimitis. Nefrolitiasi. Glomerulonefritis Nefropaties intersticials.
  
9. Malaltia cerebrovascular.
  
10. Cefalees: maneig en l'atenció primària. Síndromes vertiginoses. Demències.
  
11. Epilèpsia. Malaltia de Parkinson.
  
12. Síndrome febril. Tipus i causes de febre. Tractament. Febre d'origen desconegut.
  
13. Febre reumàtica. Col·lagenosi i connectivopaties.
  
14. Brucel·losi. Salmonel·losi. Meningitis.
  
15. Infeccions de les vies respiratòries altes i malalties otorinolaringològiques més comunes en l'atenció primària.
  
16. Malalties de transmissió sexual.
  
17. Síndrome d'immunodeficiència adquirida. Els programes d'atenció a la Comunitat Valenciana.
  
18. Problemes dermatològics més freqüents.
  
19. Malalties osteoarticulars.
  
20. Malalties oftalmològiques més comunes en atenció primària.
  
21. Malalties hematològiques: síndrome anèmica. Leucèmies agudes i cròniques. Limfomes. Gammapaties monoclonals. Trastorns de la coagulació.
  
22. Trastorns mentals i drogodependències.
  
23. Malalties endocrinometabòliques: diabetis mellitus. Tiroides. Malalties de l'escorça suprarenal. Hiperlipèmies. Obesitat. Desnutrició.
  
24. Salut de la mare i el fill: període preconceptiu, part, naixement i desenvolupament.
  
25. Malalties de la infància i l'adolescència més freqüents en l'atenció primària.
  
26. Neoplàsies digestives, dermatològiques i respiratòries més freqüents en l'atenció primària.
  
27. Neoplàsies de mama i d'aparell genitourinari femení més freqüents.
  
28. Entrevista clínica. Tècniques diagnòstiques i mesures terapèutiques d'aplicació en atenció primària.
  
29. Urgències. Reanimació cardiorespiratòria d'urgència. Coma. Xoc i al·lèrgies. Intoxicacions.
  
30. Atenció integral del pacient ancià. El malalt terminal.
  
Legislació, planificació, ordenació sanitària. 10 temes (20%)
  
1. El Reial Decret 137/1984, d'11 de gener, sobre les estructures bàsiques de la salut. La Llei 14/1986, de 25 d'abril, General de Sanitat. Drets i deures dels usuaris del sistema sanitari públic. Els serveis d'atenció a l'usuari.
  
2. Competències de la Generalitat Valenciana en matèria de sanitat. La Conselleria de Sanitat: estructura i competències. El Decret 33/1997, de 26 de febrer, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, i normes que el despleguen.
  
3. L'Atenció Primària. El Decret 421/1986, de 21 de març. Els equips d'Atenció Primària: estructura, organització i funcionament. L'Estatut del Personal Sanitari Facultatiu de les institucions sanitàries de la Seguretat Social: el Decret 3160/1966, de 23 de desembre, del Ministeri de Treball (BOE núm. 312, de 30 de desembre).
  
4. La planificació sanitària: concepte i definició. Tipus. Les etapes del procés de planificació. La determinació de les necessitats. Els mètodes per a la identificació dels problemes i les necessitats de salut. La determinació de les prioritats. Mètodes i tècniques per establir les prioritats en les decisions sanitàries.
  
5. Programes sanitaris: elaboració. Etapes fonamentals. Mètodes principals d'assignació dels recursos sanitaris. Execució dels programes sanitaris. Avaluació dels programes de salut: mètodes.
  
6. Els sistemes d'informació sanitària. Definició i concepte. Principals sistemes d'informació sanitària a la Comunitat Valenciana i a Espanya. Sistemes de registres d'informació assistencial. La HSAP. El conjunt mínim bàsic de dades.
  
7. La delimitació del mapa sanitari de la Comunitat Valenciana. L'Ordre de 27 de desembre de 1993. L'Ordre de 22 de desembre de 1994.
  
8. La garantia de qualitat total en atenció primària. Concepte i metodologia. Recursos, equitat, eficàcia, efectivitat i eficiència.
  
9. Bases per a la utilització racional dels medicaments en Atenció Primària.
  
10. L'economia de la salut. La gestió i el proveïment dels serveis sanitaris.
  
Prevenció i promoció de la salut. 5 temes (10%)
  
1. L'educació sanitària. Definició i concepte. Camps d'acció. Els agents de l'educació per a la salut. Mètodes i mitjans en educació sanitària.
  
2. Activitats de promoció i prevenció en els diferents grups d'edats i sexes. Els grups d'alt risc.
  
3. L'Organització Mundial de la Salut. El Reglament Sanitari Internacional.
  
4. La prevenció dels riscos laborals. El desenvolupament i l'aplicació en l'àmbit de la Comunitat Valenciana.
  
5. La Xarxa Nacional de Vigilància Epidemiològica. L'aplicació en l'àmbit de la Comunitat Valenciana. Les malalties de declaració obligatòria.
  
Epidemiologia i estadística. 5 temes (10%)
  
1. Estadística sanitària. Conceptes d'estadística aplicada.
  
2. Estadística descriptiva. Test d'hipòtesis.
  
3. Epidemiologia en Atenció Primària. Tipus d'estudis. Indicadors. Taxes.
  
4. Assajos clínics. Validesa interna i externa d'un estudi o una prova diagnòstica.